**Ужыванне вялікай літары**

|  |  |
| --- | --- |
| **З вялікай літары пішуцца** | **З малой літары пішуцца** |
| **1.** Уласныя імёны, імёны па бацьку, прозвішчы, псеўданімы, мянушкі, уласныя імёны міфічных і рэлігійных асоб: *Дунін-Марцінкевіч, Віні Пух, Ніл Сымонавіч, Геркулес, Божая Маці.***2.** Прыналежныя прыметнікі, утвораныя ад уласных імёнаў людзей і клічак жывёл суфіксамі **-ев (-ёв-, -еў-), -ов (-ав, -аў-), -ін (-ын-)**: *Пецева кніга, Караткевічаў раман, Генавы бароўкі, Марынін мёд*.**3.** Прыметнікі з суфіксам *-ск-*, якія ўваходзяць у склад назваў, сінанімічных назвам са словамі **імя, памяці**: *Купалаўскі тэатр, Коласаўская стыпендыя.***4.** Першае слова ў назвах гістарычных падзей, з’яў, дакументаў: *Брэсцкі мір, Літоўская метрыка, Люблінская унія*.**5.** Першае слова і ўсе ўласныя найменні ў назвах каляндарных свят: *Дзень настаўніка, Восьмае сакавіка (8 сакавік*а), **але:** *Дзень Перамогі, Дзень Рэспублікі, Нараджэнне Хрыстова, Ушэсце Гасподняе*.**6.** Усе словы ў назвах вышэйшых урадавых устаноў і арганізацый: *Савет Міністраў Рэспублікі Беларусь, Арганізацыя Аб’яднаных Нацый*, **але:** *Міністэрства асветы, Таварыства беларускай мовы*.**7.** Словы ў назвах найвышэйшых пасад і ганаровых званняў: *Старшыня Савета Міністраў Рэспублікі Беларусь, Герой Працы.***8.** Усе словы ў поўных назвах ордэнаў, акрамя слоў **ступень, ордэн**: *ордэн Воінскай Славы, ордэн Айчыннай Вайны*. | **1.** Індывідуальныя назвы людзей, якія страцілі значэнне ўласных і набылі значэнне агульнай назвы (звычайна з пагардлівым сэнсам): *лавелас, тулягі, гарлахвацкія, плюшкіны*.**2.** Прыналежныя прыметнікі, утвораныя ад ўласных імёнаў, калі ўваходзяць у склад фразеалагізма: *дамоклаў меч, танталавы пакуты*.**3.** Прыметнікі, у склад якіх уваходзіць суфікс **-ск-:** *купалаўскія мясціны, скарынаўскі шрыфт*.**4.** Назвы гістарычных падзей, з’яў, грамадска-палітычных фармацый, гістарычных перыядаў, якія не ўспрымаюцца як уласныя назвы: *крыжовыя паходы, грамадзянская вайна, каменны век*.**5.** Назвы масавых мерапрыемстваў, якія праводзяцца пастаянна: *вечар адпачынку, дзень адчыненых дзвярэй.***6.** Назвы ўстаноў, аддзелаў і частак устаноў, якія не з’яўляюцца ўласнымі назвамі: *гарадское аддзяленне сувязі, сярэдняя школа, аддзел кадраў*.**7.** Назвы пасад, званняў, тытулаў: *міністр адукацыі, народны паэт, заслужаны майстар спорту*. |

**Трэнінг**

**Пазначце, калі ласка, дзе пішацца маленькая, а дзе вялікая літары:**

НА АЎТАЗАПРАВАЧНАЙ СТАНЦЫІ – на аўтазаправачнай станцыі

АЗОЙСКАЯ ЭРА – азойская эра

АКАДЭМІЯ КІРАВАННЯ ПРЫ ПРЭЗІДЭНЦЕ РЭСПУБЛІКІ БЕЛАРУСЬ – Акадэмія кіравання пры Прэзідэнце Рэспублікі Беларусь

АПАРАТ МОРЗЕ – апарат Морзе

МАРКАЎСКІЯ РАДЫ – Маркаўскія рады

БЕРАСЦЯНАЯ ГРАМАТА – берасцяная грамата

БЛІЗКІ УСХОД – Блізкі Усход

ВЯРХОЎНЫ СУД РЭСПУБЛІКІ БЕЛАРУСЬ – Вярхоўны Суд Рэспублікі Беларусь

ВЕЧНЫ АГОНЬ – Вечны агонь

ПАЗАЗЯМНАЯ ЦЫВІЛІЗАЦЫЯ – пазазямная цывілізацыя

УСХОДНЯЕ ПАЎШАР’Е – Усходняе паўшар’е

УСХОДНЯЯ ДАЎГАТА – усходняя даўгата

СУСВЕТНЫ ДЗЕНЬ МОЛАДЗІ – Сусветны дзень моладзі

СУСВЕТНЫ САВЕТ МІРУ – Сусветны Савет Міру

ГЕРКУЛЕСАВЫ СЛУПЫ – геркулесавы слупы

ГРАМАДЗЯНСКАЕ ПРАВА – грамадзянскае права

ГРОДЗЕНСКІ СТАРЫ ЗАМАК – Гродзенскі Стары замак

ПАЛАЦ ШЛЮБУ – Палац шлюбу

КАНСКІ КІНАФЕСТЫВАЛЬ – Канскі кінафестываль

КУБАК ЕЎРОПЫ ПА ЛЁГКАЙ АТЛЕТЫЦЫ – Кубак Еўропы па лёгкай атлетыцы

КУРГАН СЛАВЫ – Курган Славы

МЕДАЛЬ “ЗА ПРАЦОЎНЫЯ ЗАСЛУГІ” – медаль “За працоўныя заслугі”

НОБЕЛЕЎСКАЯ ПРЭМІЯ – Нобелеўская прэмія

РАННІ НЕАЛІТ – ранні неаліт

ЭКАНАМІЧНАЯ РЭФОРМА – эканамічная рэформа

ПАЎНОЧНАЕ МОРА – Паўночнае мора

ПАЎНОЧНАЯ ШЫРАТА – паўночная шырата

СТОГАДОВАЯ ВАЙНА – Стогадовая вайна

УЧАСТКОВАЯ ВЫБАРЧАЯ КАМІСІЯ – участковая выбарчая камісія

ФІЛАМАТЫ – філаматы

МІЖНАРОДНЫ КНІЖНЫ КІРМАШ – Міжнародны кніжны кірмаш

ВЯЛІКАЯ АЙЧЫННАЯ ВАЙНА – Вялікая Айчынная вайна

***Заняткі складзены па матэрыялах дапаможніка Л.В.Леванцэвіча***